અમદાવાદ મિલ ઉદ્યોગના પિતા સ્વ. રણછોડલાલે પહેલી વાર, બીજી વાર, ત્રીજી વાર, ચોથી વાર એમની મિલની મશીનરી દરિયામાં ડૂબી ગઈ ત્યારે અપશુકન માનીને મિલ ઊભી કરવાનું કામ પડતું જ મૂક્યું હોત તો? એલેક્ઝાન્ડર ગ્રેહામ બેલની ટેલિફોન કંપનીના શેરો કોઈ જ લેવા તૈયાર ન થયું ત્યારે તેને મોટાં અપશુકન ગણીને એ આગળ જ વધ્યો ના હોત તો? જવાહરલાલ નેહરુ અલાહાબાદની સ્થાનિક ચૂંટણીમાં હારી ગયા તેને પોતાની રાજકીય કારકિર્દીના શરૂઆતના અપશુકન ગણ્યા હોત તો? રાજકારણી, ઉદ્યોગપતિ, વેપારી, વૈજ્ઞાનિક કે ખેડૂત બધાને પોતાના કામમાં અપશુકનો નડતા જ હોય છે, પણ તેને અપશુકન માનવાની જરૂર નથી.